**Pályázat az ELTE TTK Hallgatói Önkormányzat**

**Környezettudományi szakterületi koordinátor tisztségére**

**Bemutatkozás**

 Koczur Szilvia vagyok, harmadéves környezettan alapszakos hallgató geológia szakirányon.

A Hallgatói Önkormányzattal először mentorként kerültem kapcsolatba, másodévesként mentor voltam, 2011 óta pedig idén már másodszorra választottak meg képviselőnek. Ezen kívül korábban aktív tagja voltam a Szervezői csoportnak illetve a Külügyi csoportnak, majd később pályáztam külügyi biztosnak – 2012 februárja óta másfél évig töltöttem be a tisztséget. A szakterületi életbe gólyakorom óta fokozatosan merültem bele, az elmúlt három év után azt gondolom, igen jó rálátással rendelkezem a szakterületi hallgatói életre.

**Motiváció, tervek**

 Az utóbbi időszakban a Szakterületi Csoport élete kissé ellaposodott, ezt szeretném fellendíteni új érdeklődők bevonásával, illetve a régi már kiesett, de érdeklődő tagok visszacsábításával. Csapatépítő találkozások során – akár a nyáron, de szeptembertől mindenképpen – jobban megismerhetnénk egymást, oldott légkörben pedig a kommunikáció és a munkavégzés is hatékonyabban megy.

 Fontosnak tartom, hogy a hallgatók időben értesüljenek az őket érintő mindenfajta lehetőségekről és kötelezettségekről, legyen az egy ösztöndíjigénylés, feszültség levezető buli vagy befizetési határidő. Erre a jelenleg kevésbé ismert szakos honlapot kívánom felhasználni – megújított formában mindig aktuális tartalmakkal feltöltve. Természetesen nem hanyagolnám el az évfolyamlistákat sem, azonban egy önállóan felkeresendő hasznos honlap formájában talán kevésbé érzik spam-nek az információáradatot a hallgatók és könnyebben kiszűrik az őket mindenképpen érintő és érdeklő eseményeket.

 Június 20-án részt vettem a Szervezői megbeszélésen, melynek során kitűztük a következő félév programjait, a szokásos kari gólyaprogramokon kívül már megvan a jövő évi gólyaavató időpontja, valamint tervbe vettünk egy barátság-bulit is.

 Az elmúlt félévben a mentorrendszerben szakos segítőként tevékenykedtem, ezáltal megismerkedtem a jövő évi mentorokkal és szerintem elmondhatom, hogy jó viszonyt ápolok velük. Úgy gondolom, egy összeszokott csapatban könnyebben tudjuk segíteni a gólyákat első szárnybontogatásaik során, és az esetlegesen felmerülő problémákat is könnyebben meg tudjuk oldani. A Bódvarákói Geo-Bio gólyatáborban az előző évekhez hasonlóan ismét részt fogok venni, örülnék neki, ha az itt megjelenő gólyákban pozitív benyomást keltene a szakterületünk hangulata és szeptemberben lelkesen állnának neki a regisztrációs hét által eléjük állított akadályoknak. Az elmúlt években megszokott gyakorlathoz hasonlóan szeretnénk idén is még a gólyatábor előtt egy ismerkedős délutánt szervezni a felvételt nyert diákok és mentoraik számára valamilyen vízparti móka formájában – az ötletet Gere Kálmán (főmentor) vetette fel én pedig lelkesen támogatom.

 A környezettudomány egy igen átfogó szakterület, tanulmányaink során rengeteg természettudományos ismeretet sajátítunk el, melyekben nem „csak” diplomaszerzési, hanem rengeteg kutatási lehetőség is rejlik. A tudományos életünk a többi szakhoz képest le van maradva, ezért szeretném előadássokkal és egyéb fórumok segítségével megismertetni a hallgatókkal a TDK fogalmát, valamint biztatni őket, hogy bátran keressék meg az oktatókat, kezdeményezzenek kutatást az őket érdeklő területeken. A témában Szakács Dávid, volt tudományos biztosunk segítségét kértem, aki elmondta nagy vonalakban, hogy hogyan is épül fel a Tudományos Diákkör, illetve a szakos TDK felelősünkhöz irányított további segítségért. Angyal Zsuzsannával is beszélgettem, szívesen segítene a hallgatók informálásában és témaválasztásában, valamint előadások létrehozásában, megtartásában.

Köszönöm, hogy elolvastad a pályázatomat, kérdés esetén keress bátran!

Koczur Szilvia

szilvia.koczur@gmail.com

Budapest, 2013-07-03